Okay, men hvordan vil I forhindre, at folk samler sig i store mængder til gadefesterne?

- De aktører, som arrangerer fester under Distortion, får ikke lov at sætte store anlæg op. Så må de bruge et par paller til at lave en scene. Og så må vi se, hvor mange der egentlig har lyst til at hygge sig på gaden, og hvor mange der har lyst til at gå amok. Så må vi skrue på fordelingen med tiden. Men vi vil ikke smadre hyggen og den gode karma, for det er grunden til, at Distortion overhovedet findes.

- Vi har set, at store aktører inden for musikbranchen, som for eksempel Red Bull og Sony, har udnyttet platformen til at lave store events og fester. Og det er fantastisk med de store artister, som har skabt nogle kæmpe oplevelser, men det clasher med vores oprindelige koncept. Så nu adskiller vi det.

Jeg tror, stemningen bliver bedre for dem, der vil have gadehygge, og dem, der vil give den gas, kan give den endnu mere gas. Thomas Fleurquin, direktør for Distortion

Hvordan tror du, jeres publikum, som tydeligvis er glade for gadefesterne, som de har været i de senere år, vil tage imod det?

- Vi er ret sikre på, at alle bliver glade for ordningen, for så kan alle få det, de vil have. Vi har jo også et publikum, som synes, det er blevet for vildt. Og personligt, som festivalgæst og festentusiast, syntes jeg ikke, det var særligt hyggeligt på Nørrebro i 2019. Jeg tror, stemningen bliver bedre for dem, der vil have gadehygge, og dem, der vil give den gas, kan give den endnu mere gas.

- Vi har eksperimenteret med musikzoner de seneste år, blandt andet på Rådhuspladsen, hvor man skulle købe gadearmbånd for at få adgang. Men det var først-til-mølle, så det er klart, at når der er plads til 6.000, og vi har solgt næsten 22.000 gadearmbånd, så bliver der kaos. Jeg tror, folk vil synes, det er dejligt at have en billet, som garanterer dem adgang.

Tror du ikke, mange vil savne gadefesterne, som de var?

- Den, der kommer til at savne dem allermest, er nok mig. Men på den anden side går det ikke længere, når vi er 70.000. Det var sjovt, da vi var 700. På et tidspunkt må vi jo blive voksne, og det er vi blevet langsomt de sidste par år, og nu er der ikke nogen vej udenom.

- Jeg tror stadig, der kommer til at opstå nogle vilde ting i sidegaderne. Der kommer til at være mere plads til spontane happenings, når den store masse, som vil have høj bas, går over til musikzonerne.